Sturla Aqua er a.m.k. ný fatalína frá Sturlu Atlas . Kannski meira . Vísir / Kjartan Hreinsson Ein af dularfyllri sýningum á Hönnunarmars er Sturla Aqua sem opnaði í fatabúðinni Húrra Reykjavík um kl. 18 í kvöld . Aðalsprautan á bakvið hana er Sigurbjartur Sturla Atlason söngvari hljómsveitarinnar Sturla Atlas . Innan Hönnunarmiðstöðvar hafa verið vangaveltur um hvort poppsöngvarinn og félagar hans ætli sér jafnvel að selja vatn í flöskum ? Ef svo , yrði það þá bara kranavatn í nýjum umbúðum eins og var gert á Hótel Adam ? „ Ekki enn ... maður veit samt ekki hvað mun gerast , “ segir Sigurbjartur . „ Það er óvíst hvað Sturla Aqua mun þróast út í en við verðum með nýja fatalínu . Á sýningunni verða ljósmyndir sem krystallar þessa hugmynd “ . Hann tekur þó ekki fyrir það að hella sér út í vatnsbransann . „ Við ætlum að taka púlsins á þessu og leyfa því að verða að því sem það þróast út í . Það hafa margir spurt okkur eftir að þeir heyrðu nafnið hvort við séum að fara hanna vatnsflöskur . Það virðist vera heilmikil eftirspurn eftir því þannig að það er frekar líklegt að við framleiðum einhverjar svoleiðis . Ég veit þó ekki alveg í hvaða formi það verður . Fólk er þyrst , sólgið í vatnið , “ segir Sigurbjartur að lokum . Kjartan Hreinsson tók allar myndirnar á ljósmyndasýningunni en Sigurður Oddson hannar allt útlit fyrir nýju Sturlu Aqua línuna . Sýningin opnaði í kvöld kl. 18 og mun vera opinn yfir helgina . Hér fyrir neðan má sjá myndbandið við lagið Snowin' .